DAMBORENEA BASTERRECHEA (PP, 2013-12-19):
Eskerrik asko, presidente andrea.
Ni ere ez naiz asko luzatuko, gai hau duela gutxi eztabaidatu dugulako tribuna honetan eta, ondorioz, denok dakigulako zer gertatuko den. Gutxi gorabehera duela hilabete gertatu zen gauza bera gertatuko da, oker ez banago; erdibideko zuzenketa batean akordioa lortu genuen orduan, eta, funtsean, akordio bera lortuko dugu berriro.
Nik esan nahi dudana da, Kutxabanki buruzko ekimena ekarri duen bozeramaileak aitortu duen bezala, Kutxabankek akordioa lortu duela enpresariekin enpresak finantzatzeko. Zu kontraesanean erortzen zara esaten duzunean: "Ez, baina, jakina, maileguak baldintza beretan ematen dituzte"; gero, ostera, gizarte-ekintza nahi duzu.
Gizarte-ekintzatzat jo genezake Kutxabankek maileguak zero interesarekin ematea eta dirurik ez irabaztea, baina gero ez litzateke dirurik egongo gizarte-ekintzetarako.  Orduan, esan iezaguzu zer ari zaren planteatzen. Guk ere gizarte-ekintzatzat jo genezake Kutxabanken dirua enpresariei maileguan ematea % 0ko interes-tasarekin.
Esan iezaguzu zer nahi duzun eta zertaz ari zaren kexatzen kasu honetan, lortu den akordioan. Enpresariei ondo iruditzen zaie. Eta akordio horren berritasuna da (Kutxabankez gain, egon litezke gauza bera egingo luketen beste finantza-erakunde batzuk, eta, horregatik, egin dugun erdibidekoan gainerakoak aipatzen ditugu, hemen ez duelako Kutxabankek soilik lan egiten) Kutxabankek 850 milioi euro erabiliko dituela zeregin horretarako, enpresak finantzatzeko. Badirudi, finantza-erakunde gehienei gertatzen zaien bezala, haientzat errentagarriago dela eta diru gehiago irabazten dutela administrazio publikoak finantzatuta, jaulkitzen duten zorra erosita. Horrela, azkenean, likideziarik gabe eta kreditua lortu ezinik geratzen direnak, enpresez gain, herritarrak dira. Eta horregatik dago kontraesana kontu horretan ere.
Zuek planteatzen duzue zor asko jaulki behar dela eta, gainera, ordaindu gabe utzi, hemen behintzat (Gipuzkoan ordaintzen duzue, eta, gainera, ordaindu egin behar dela esaten duzue; baina hemen alderantzizkoa planteatzen duzue). Zuk planteatzen duzun kontu horretan guztian ahoa betetzen zaizue gizarte-ekintzaz eta gizarte-ongizateaz hitz egiten, baina azken batean planteatzen duzuena bankua desagertzea da. Izan ere, dirurik irabazten ez duen banku batek, lehenik eta behin, ezin du ezer bideratu gizarte-ekintzarako.
Eta gogorarazi nahi dizut, nik ez dakit zer... Aurreko egunean ere eztabaida bera izan genuen batzorde batean! Alegia, Kutxabankek, gaur egun, hiru kutxek zituzten jabe berak ditu, ehuneko ehunean: BBK, Kutxa eta Vital. Jabe berak ditu, eta, guk dakigula, hiru jabeen asmoa banku horren jabe izaten jarraitzea da.
Eta zuk gero esaten diguzu hondamendia dela Europatik eta Espainiatik etorritako araudiak betetzea. Baina zuk hemen banku gisa funtzionatzeko aukera izan nahi al duzu?  Izan ere, bestela, ezingo zenuke funtzionatu. Bruselatik banku guztientzat datozen araudiak betetzen dituzu edo ezin duzu banku gisa funtzionatu. Beraz, erabaki zer nahi duzuen.
Ondo dago esatea dena oso gaizki dagoela, ekarpenik egin gabe eta kontraesanetan eroriz. Beraz, joan den astean batzordean egin genuen bezala eta osoko bilkura honetan duela hilabete egin genuen bezala, ia gauza bera bozkatuko dugu.